b'\n_START_ARTICLE_\nVita Karoli Magni\n_START_PARAGRAPH_\nVita Karoli Magni (slovensko \xc5\xbdivljenje Karla Velikega) je biografija Karla Velikega, kralja Frankov in cesarja Svetega rimskega cesarstva, ki jo je napisal Einhard.\n_START_SECTION_\nLiterarni kontekst\n_START_PARAGRAPH_\nZgodovinarji Einhardovo biografijo tradicionalno opisujejo kot prvi primer biografije evropskega kralja. Avtor je posku\xc5\xa1al posnemati slog anti\xc4\x8dnega rimskega biografa Gaja Svetonija Trankvila, ki je zaslovel s svojimi \xc5\xbdivljenji cesarjev. Einhard je za zgled vzel biografijo cesarja Avgusta, prvega imperatorja Rimskega cesarstva.\n_START_SECTION_\nDatum\n_START_PARAGRAPH_\nDatum nastanka Einhardovega dela je negotov in predmet \xc5\xa1tevilnih teorij. Ker je na koncu dela vanj vklju\xc4\x8dena Karlova oporoka, je jasno, da je bilo napisano po njegovi smrti leta 814. Delo je prvi\xc4\x8d omenjeno v pismu Lupa Servata Einhardu, napisano sredi 9. stoletja. Med mo\xc5\xbenimi datumi nastanka se omenjajo leta od okoli 817 do 833. Osnova zanje so interpretacije besedila v politi\xc4\x8dnem kontekstu prvih let vladavine Karlovega sina Ludvika Pobo\xc5\xbenega in njegov odnos do o\xc4\x8deta. Nobena teorija ni dokon\xc4\x8dna, zato se bodo razprave verjetno \xc5\xa1e nadaljevale.\n_START_SECTION_\nEinhard in Karel Veliki\n_START_PARAGRAPH_\nEinhardov polo\xc5\xbeaj na frankovskem dvoru je ustrezal polo\xc5\xbeaju sodobnega ministra za javna dela, zato je bil dobro seznanjen z dogajanji. Zadol\xc5\xbeen je bil tudi za \xc5\xa1tevilne Karlove opatije. Domneva se, da je bila njegova \xc5\xbeena Ema Karlova h\xc4\x8derka, vendar za to ni nobenega dokaza.\n_START_SECTION_\nZanesljivost\n_START_PARAGRAPH_\nVe\xc4\x8dina srednjeve\xc5\xa1kih biografij omenja samo dobra dela obravnavane osebe z mnogo olep\xc5\xa1avami in okraski. Za Einhardovo biografijo Karla Velikega prevladuje mnenje, da je v ve\xc4\x8dini delov zaupanja vreden opis Karlovega in srednjeve\xc5\xa1kega \xc5\xbeivljenja. Po nnenju britanskega zgodovinarja Thomasa Hodgkina je Vita Karoli Magni \xc2\xbbeno od najdragocenej\xc5\xa1ih literarnih del iz zgodnjega srednjega veka\xc2\xab.'